KOMISIJOS ATASKAITA EUROPOS PARLAMENTUI IR TARYBAI dėl EŽŪGF išlaidų Išankstinio perspėjimo sistema Nr. 7-8/2014 /* COM/2014/0546 final */





TURINYS 1........... Įvadas........................................................................................................................... 3 2........... EŽŪGF asignuotosios įplaukos.................................................................................... 3 3........... Pastabos dėl preliminaraus 2014 m. EŽŪGF biudžeto vykdymo................................ 4 4........... EŽŪGF asignuotųjų įplaukų panaudojimas.................................................................. 6 5........... Išvados.......................................................................................................................... 6 1 priedas || Preliminarus EŽŪGF asignavimų panaudojimas iki 2014 06 30 1. Įvadas 1 priede pateikiamas faktinio biudžeto vykdymo 2013 m. spalio 16 d.–2014 m. birželio 30 d. laikotarpiu duomenų palyginimas su išlaidų įvertinimu pagal rodiklį, nustatytą pagal Tarybos reglamento (EB) Nr. 1306/2013 dėl bendros žemės ūkio politikos finansavimo, valdymo ir stebėsenos[1] 28 straipsnio nuostatas. 2. EŽŪGF asignuotosios įplaukos Remiantis Reglamento (ES) Nr. 1306/2013 43 straipsnio nuostatomis, įplaukos, gautos ištaisius finansines klaidas pagal sprendimus dėl apskaitos ir sąskaitų atitikties patvirtinimo, įplaukos, gautos susigrąžinus sumas dėl pažeidimų, ir įplaukos, gautos taikant pieno mokestį, yra laikomos įplaukomis, asignuotomis EŽŪGF išlaidoms padengti. Pagal šias nuostatas asignuotosios įplaukos gali būti naudojamos bet kokioms EŽŪGF išlaidoms padengti. Per biudžetinius metus nepanaudota tokių įplaukų dalis bus automatiškai perkelta į kitus biudžetinius metus[2]. Į 2014 m. EŽŪGF biudžetą įtraukti Komisijos naujausi numatomų rinkos priemonių ir tiesioginės pagalbos išlaidų finansavimo poreikio įverčiai ir asignuotųjų įplaukų, kurias buvo tikimasi gauti per atitinkamus biudžetinius metus, bei iš ankstesnių biudžetinių metų perkelto nepanaudotų asignuotųjų įplaukų likučio įverčiai. Pasiūlyme dėl 2014 m. EŽŪGF biudžeto asignavimų Komisija atsižvelgė į visas numatomas asignuotąsias įplaukas ir 2014 m. paprašė biudžete skirti asignavimų sumą, kuri apskaičiuota numatomą asignuotųjų įplaukų sumą atėmus iš numatomų poreikių sumos. Biudžeto valdymo institucija EŽŪGF biudžetą patvirtino atsižvelgdama į numatomas asignuotąsias įplaukas. Sudarant 2014 m. biudžetą turimos asignuotosios įplaukos Komisijos skaičiavimais siekė 1 464 mln. EUR. T. y.: – apskaičiuota, kad asignuotosios įplaukos, kurias numatyta gauti 2014 biudžetiniais metais, sudarys 849 mln. EUR. 638 mln. EUR ir 165 mln. EUR sumas atitinkamai tikėtasi gauti ištaisius klaidas po sąskaitų atitikties patvirtinimo ir susigrąžinus sumas dėl pažeidimų. Apskaičiuota, kad įplaukos iš pieno mokesčio sudarys 46 mln. EUR. – apskaičiuota, kad iš 2013 į 2014 biudžetinius metus turėtų būti perkelta 615 mln. EUR asignuotųjų įplaukų. Šias 2014 m. biudžete numatomas 1 464 mln. EUR įplaukas Komisija skyrė dviem schemoms. T. y.: – 464 mln. EUR skirta vaisių ir daržovių sektoriaus gamintojų organizacijų veiklos fondams, o – 1 000 mln. EUR – bendrosios išmokos schemai. Šioms dviem schemoms biudžeto valdymo institucija pagal Komisijos pasiūlymą galiausiai patvirtino atitinkamai 285 mln. EUR ir 30 083 mln. EUR asignavimų. Pirmiau minėtų patvirtintų asignavimų ir asignuotųjų įplaukų suma atitinka bendrą 749 mln. EUR numatytų asignavimų gamintojų organizacijų veiklos fondams vaisių ir daržovių sektoriuje ir 31 083 mln. EUR bendrosios išmokos schemai įvertį. 1 priede, kuriame pateikiami preliminarūs 2014 m. biudžeto vykdymo rezultatai iki 2014 m. birželio 30 d., nurodyti biudžeto asignavimai pagal straipsnius vaisių ir daržovių sektoriui ir atsietai tiesioginei pagalbai yra patvirtinti asignavimai šioms dviem schemoms ir sudaro atitinkamai 676,7 mln. EUR ir 38 252 mln. EUR, neskaitant pirmiau minėtų asignuotųjų įplaukų. Kartu su šiems sektoriams asignuotomis įplaukomis 2014 m. biudžete numatyti asignavimai vaisių ir daržovių sektoriui iš viso sudaro 1 140,7 mln. EUR, o atsietai tiesioginei pagalbai – 39 252 mln. EUR. 3. Pastabos dėl preliminaraus 2014 m. EŽŪGF biudžeto vykdymo 1 priede pateikiami duomenys apie preliminarų biudžeto vykdymą 2013 m. spalio 16 d. – 2014 m. birželio 30 d. laikotarpiu. Šis vykdymo lygis lyginamas su išlaidų įvertinimu, parengtu remiantis rodikliu, nustatytu pagal Reglamento (EB) Nr. 1306/2013 28 straipsnio nuostatas. Toliau trumpai aptariami tam tikri biudžeto straipsniai, kuriuos vykdant nustatyti didžiausi faktinio ir numatyto 2014 m. biudžeto vykdymo skirtumai. 3.1. Rinkos priemonės Remiantis 2014 m. birželio 30 d. rodikliu, intervencijai žemės ūkio rinkose finansuoti panaudota 21,8 mln. EUR daugiau lėšų, nei patvirtinta biudžeto asignavimų. Šis skirtumas – tai panaudojimo modelių, visų pirma vaisių ir daržovių, vyno ir bitininkystės sektoriuose, grynasis poveikis. 3.1.1. Vaisiai ir daržovės (+ 134,3 mln. EUR, palyginti su patvirtintais asignavimais) Kalbant apie patvirtintus asignavimus, šių asignavimų panaudojimo lygį pirmiausia lemia išlaidos, susijusios su gamintojų organizacijų veiklos fondų schema, kuri yra finansuojama iš patvirtintų biudžeto asignavimų ir iš 2014 m. biudžete šiai schemai skirtų įplaukų (pastaba: daugiau informacijos pateikta 2 dalyje). Toks asignavimų panaudojimo lygis nustatytas laikotarpio iki 2014 m. birželio 30 d. rodiklį pritaikius patvirtintiems biudžeto asignavimams, į kuriuos neįtrauktos šiam sektoriui asignuotos įplaukos. 1 priedo preliminaraus asignavimų panaudojimo lentelėje išnašoje „*“ parodyta, kokia būtų padėtis 2014 m. birželio 30 d. rodiklį pritaikius visai šiam sektoriui finansuoti numatytų asignavimų sumai. Kaip nurodyta 2 dalyje, visą numatomo šio sektoriaus finansavimo sumą sudaro 676,7 mln. EUR patvirtintų biudžeto asignavimų ir šiam sektoriui asignuotos įplaukos, kurios turėtų siekti 464 mln. EUR. Todėl, jeigu rodiklis būtų pritaikytas visai 1 140,7 mln. EUR finansavimo sumai, kurią numatyta skirti šiam sektoriui, dėl pagreitinto mokėjimų pagal gamintojų organizacijų veiklos fondų schemą tempo ir lėtesnio vaisių vartojimo skatinimui mokyklose pagalbos gamintojų grupių preliminariam pripažinimui skirtų mokėjimų tempo grynojo poveikio susidarytų nepanaudota 103,5 mln. EUR suma, palyginti su 2014 m. birželio 30 d. rodikliu. Šiuo metu vis dar manoma, kad tokia padėtis laikina. 3.1.2. Vynuogių auginimo sektoriaus produktai (− 98,2 mln. EUR) Ši nepanaudota suma susidarė dėl lėtesnio valstybių narių atliekamų mokėjimų tempo, palyginti su išlaidų įvertinimu pagal rodiklį, nustatytą nacionalinėms paramos vyno sektoriui programoms. Šiuo metu laikoma, kad ši padėtis yra laikina, nes valstybių narių šio straipsnio išlaidų prognozė rodo, kad ateinančiais mėnesiais tempas paspartės. 3.1.3. Kiauliena, kiaušiniai ir paukštiena, bitininkystės ir kiti gyvūninės kilmės produktai (+ 19,4 mln. EUR) Šis per didelis asignavimų panaudojimas susidarė dėl spartesnio valstybių narių atliekamų mokėjimų tempo, palyginti su išlaidų įvertinimu pagal rodiklį, nustatytą specialiai paramai bitininkystei. Biudžeto asignavimų lygis suderintas su nacionalinėmis programomis. Šiuo metu Komisija tikisi, kad šiam sektoriui numatytas biudžetas bus visiškai įvykdytas. 3.2. Tiesioginė pagalba Panaudotų biudžeto asignavimų tiesioginei pagalbai suma, palyginti su 2014 m. birželio 30 d. rodikliu, buvo 709,6 mln. EUR. didesnė. 3.2.1. Atsieta tiesioginė pagalba (+ 781,3 mln. EUR, palyginti su patvirtintais asignavimais) Kalbant apie patvirtintus asignavimus, šių asignavimų panaudojimo lygį pirmiausia lemia išlaidos, susijusios su bendrosios išmokos schema, kuri finansuojama iš patvirtintų biudžeto asignavimų ir iš 2014 m. biudžete šiai schemai skirtų įplaukų (pastaba: daugiau informacijos pateikta 2 dalyje). Toks asignavimų panaudojimo lygis nustatytas laikotarpio iki 2014 m. birželio 30 d. rodiklį pritaikius patvirtintiems biudžeto asignavimams, į kuriuos neįtrauktos šiam sektoriui asignuotos įplaukos. 1 priedo preliminaraus asignavimų panaudojimo lentelėje išnašoje „*“ parodyta, kokia būtų padėtis 2014 m. birželio 30 d. rodiklį pritaikius visai atsietai tiesioginei pagalbai finansuoti numatytų asignavimų sumai. Kaip nurodyta 2 dalyje, bendrą numatomo finansavimo atsietai tiesioginei pagalbai sumą sudaro 38 252 mln. EUR patvirtintų biudžeto asignavimų ir atsietai tiesioginei pagalbai asignuotos įplaukos, kurios, remiantis skaičiavimais, turėtų siekti 1 000 mln. EUR. Todėl, pritaikius rodiklį visai atsietai tiesioginei pagalbai finansuoti numatytai 39 252 mln. EUR sumai, nustatytas per didelis asignavimų panaudojimas būtų sumažintas ir būtų likę nepanaudota 214,8 mln. EUR. Šiuo metu valstybės narės jau yra išmokėjusios 99,1 % 2014 m. apskaičiuotos atsietos tiesioginės pagalbos. Komisija šiuo metu mano, kad turimų asignavimų ir asignuotųjų įplaukų turėtų pakakti šio straipsnio finansavimo poreikiams padengti. 3.2.2. Kita tiesioginė pagalba (– 71,4 mln. EUR) Ši nepanaudota kitai tiesioginei pagalbai patvirtintų asignavimų suma, palyginti su 2014 m. birželio 30 d. nustatytu rodikliu, atsirado dėl lėtesnio mokėjimų pagal tam tikras šio sektoriaus schemas, visų pirma susietajai specialiajai pagalbai pagal 68 straipsnį, tempo. Šiuo metu manoma, kad tokia padėtis laikina. Tačiau Komisija atidžiai stebės šių schemų panaudojimo modelių raidą. 3.3. Žemės ūkio išlaidų auditas (+ 11,3 mln. EUR) Be stebėsenai ir prevencinėms priemonėms numatytų tiesioginių mokėjimų, kurie siekia 6,8 mln. EUR, į 2014 m. biudžetą įtraukta 53,4 mln. EUR suma, numatyta mokėjimams, susijusiems su ginčų sprendimu. Nustatant ginčų sprendimui skirtų išlaidų dydį buvo remiamasi prielaida, kad valstybės narės 2014 m. sausio–spalio mėn. laikotarpiu tas sumas mokės tolygiai kas mėnesį. Tačiau nuo 2014 m. birželio 30 d. valstybės narės paspartino tokių mokėjimų tempą, todėl, palyginti su rodikliu, 2014 m. biudžeto šiame skyriuje buvo panaudota per daug asignavimų. Šiuo metu numatoma, kad biudžetas bus visiškai įvykdytas. 4. EŽŪGF asignuotųjų įplaukų panaudojimas Pagal 1 priedo lentelėje pateiktus duomenis iki 2014 m. birželio 30 d. surinkta 905,4 mln. EUR asignuotųjų įplaukų. T. y.: – įplaukos dėl ištaisymų, grindžiamų apskaitos ir sąskaitų atitikties patvirtinimo sprendimais, sudarė 725,8 mln. EUR; iki biudžetinių metų pabaigos vis dar numatoma gauti papildomų sumų; – pajamos susigrąžinus sumas dėl pažeidimų buvo apie 132,4 mln. EUR, o iki biudžetinių metų pabaigos numatoma gauti papildomų sumų, ir – šiuo metu surinkta didžioji dalis taikant pieno mokestį gautų įplaukų – apie 47,2 mln. EUR. Galiausiai iš 2013 į 2014 m. ilgainiui perkelta 710,2 mln. EUR asignuotųjų įplaukų suma. Ši suma gerokai viršija iš pradžių numatytą 615 mln. EUR sumą ir buvo visa panaudota atliekant 2014 m. biudžete numatytus mokėjimus. Todėl 2014 m. birželio 30 d. EŽŪGF išlaidoms finansuoti skirta asignuotųjų įplaukų suma siekė 1 615,6 mln. EUR kartu su papildomomis neseniai surinktų asignuotųjų įplaukų, kurias buvo planuojama gauti iki biudžetinių metų pabaigos, sumomis. 5. Išvados Preliminarus 2014 m. EŽŪGF biudžeto asignavimų panaudojimas iki 2014 m. birželio 30 d. rodo, kad mėnesinės kompensacijos valstybėms narėms maždaug 740,1 mln. EUR viršijo išlaidas pagal rodikliu grindžiamą biudžeto vykdymo lygį. Jau turima 1 615,6 mln. EUR asignuotųjų įplaukų; 2014 m. planuojama dar gauti papildomų įplaukų. Šiuo metu Komisija mano, kad iki metų pabaigos numatomų turėti įplaukų suma bus pakankama gamintojų organizacijų veiklos fondų ir bendrosios išmokos schemos finansavimui padengti. Be to, priklausomai nuo to, kiek biudžeto lėšų liks 2014 biudžetinių metų pabaigoje, numatoma, kad Komisija perkels nepanaudotus asignavimus į 2015 m., ir valstybės narės tuomet turėtų juos grąžinti ūkininkams, kuriems 2015 finansiniais metais taikoma finansinė drausmė. [1] OL L 347, 2013 12 20, p. 549. [2] Europos Parlamento ir Tarybos reglamento (ES, Euratomas) Nr. 966/2012 dėl Sąjungos bendrajam biudžetui taikomų finansinių taisyklių 14 straipsnyje nustatyta, kad vidaus asignuotąsias įplaukas galima perkelti į kitą laikotarpį tik vieniems metams. Todėl, siekiant užtikrinti patikimą biudžeto valdymą, šios asignuotosios įplaukos paprastai naudojamos pirmiausia, prieš bet kokius patvirtintus susijusio biudžeto straipsnio asignavimus.